C 163/38

Kanne 3.2.2021 – Sistem Ecologica v. komissio

(Asia T-81/21)

(2021/C 163/51)

Oikeudenkäyntikieli: englanti

Asianosaiset

Kantaja:”Sistem ecologica” production, trade and services d.o.o. Srbac (Srbac, Bosnia ja Hertsegovina) (edustajat: asianajajat D. Diris, D. Rjabynina, ja C. Kocks)

Vastaaja: Euroopan komissio

Vaatimukset

Kantaja vaatii unionin yleistä tuomioistuinta

— toteamaan lainvastaiseksi sen, ettei OLAF ole ryhtynyt kantajan suhteen sovellettavissa säännöissä määrättyihin toimenpiteisiin, eli se ei ole antanut kantajalle tiedoksi päätöstä aloittaa kantajaa koskevaa tutkimus, se ei ole ilmoittanut kantajalle tutkimuksista, jotka voivat koskea kantajaa eikä se ole antanut kantajalle mahdollisuutta ilmaista näkemyksiään kaikista sitä koskevista seikoista ennen kuin näiden tutkimusten perusteella tehtiin erikseen kantajaa koskevia päätelmiä

— kumoamaan OLAFin 25.11.2020 tekemän päätöksen, jolla on evätty kantajan oikeus tutustua tutkimusasiakirjoihin

— kumoamaan OLAFin 25.11.2020 tekemän päätöksen, jolla kantajan 16.10.2020 tekemät huomautukset on katsottu valitukseksi

— kumoamaan OLAFin 27.11.2020 tekemän päätöksen, jolla kantajan 16.10.2020 päivätyt valitukset on hylätty

— kumoamaan OLAFin 8.12.2020 tekemän päätöksen kantajaa koskevan tutkimuksen päättämisestä

— kumoamaan OLAFin 21.12.2020 tekemän päätöksen siitä, että kantajan 14.12.2020 tekemiä valituksia ei pidetä valituksina

— toteamaan, että kantajaa koskevat tiedot ja kansallisille viranomaisille toimitettu merkityksellinen näyttö eivät ole hyväksyttävää todistusaineistoa, ja näihin kuuluvat OLAFin 16.1.2020 päivätty tarkastuskertomus, 9.6.2020 päivätty tiedote ja 8.12.2020 päivätty loppukertomus

— toteamaan, että kaikki edellä mainittuja päätöksiä seuranneen tutkimuksen aikana toteutetut tutkintamenettelyt ovat olleet lainvastaisia

— toteamaan kaikki näistä tutkimuksista tehdyt johtopäätökset lainvastaisiksi

— toteamaan, että kaikki kansallisille viranomaisille toimitettu tieto on ollut lainvastaista, mukaan lukien 9.6.2020 päivätty tiedonanto ja 8.12.2020 päivätty loppukertomus

— velvoittamaan komission maksamaan kantajalle alustavasti arvioituna 3 026 388,74 euroa 8 prosentin suuruisine vuotuisine korkoineen 15.6.2020 alkaen korvauksen täysimääräiseen maksamiseen asti korvauksena OLAFin lainvastaisesta menettelystä ja kantajan liiketoiminnalle aiheutuneesta menetyksestä ja maineen heikkenemisestä

— velvoittamaan komission korvaamaan oikeudenkäyntikulut.

Oikeudelliset perusteet ja pääasialliset perustelut

Kanteensa tueksi kantaja vetoaa neljääntoista kanneperusteeseen.

1) Ensimmäinen kanneperuste, joka koskee OLAFin tutkimusta koskevien avoimuuden ja riippumattomuuden periaatteiden loukkaamista

2) Toinen kanneperuste, joka koskee puolueettomuuden periaatteen loukkaamista.

3) Kolmas kanneperuste, joka koskee itsekriminointisuojan loukkaamista

4) Neljäs kanneperuste, joka koskee asetuksen (EU, Euratom) N:o 883/2013 (1) 7 artiklan 2 kohdan mukaisen tietojen saamista koskevan oikeuden rikkomista

5) Viides kanneperuste, joka koskee oikeuden, joka henkilöllä on tulla kuulluksi ennen hänelle vastaisen toimenpiteen hyväksymistä, loukkaamista

6) Kuudes kanneperuste, joka koskee syyttömyysolettaman loukkaamista

7) Seitsemäs kanneperuste, joka koskee asetuksen (EU, Euratom) 883/2013 10 artiklan mukaisten tietojen luottamuksellisuutta ja tietosuojaa koskevien periaatteiden loukkaamista.

8) Kahdeksas kanneperuste, joka koskee unionin perusoikeuskirjan 41 artiklan 2 kohdan b alakohdan rikkomista: kantajan asiakirjoihin tutustumista koskevaa oikeutta ja hyvän hallinnon periaatetta on loukattu.

9) Yhdeksäs kanneperuste, joka koskee asetuksen (EY) 1049/2001 (2) rikkomista.

10) Kymmenes kanneperuste, joka koskee asianmukaista huolellisuutta koskevan periaatteen (due diligence) loukkaamista

11) Yhdestoista kanneperuste, joka koskee perusteluvelvollisuuden laiminlyöntiä

12) Kahdestoista kanneperuste, joka koskee kantajan puolustautumisoikeuksien loukkaamista

13) Kolmastoista kanneperuste, joka koskee OLAFin päätösten kumoamista

14) Neljästoista kanneperuste, joka koskee OLAFin sopimussuhteen ulkopuolista vastuuta kantajalle aiheutuneista vahingoista.

(1) Euroopan petostentorjuntaviraston (OLAF) tutkimuksista sekä Euroopan parlamentin ja neuvoston asetuksen (EY) N:o 1073/1999 ja neuvoston asetuksen (Euratom) N:o 1074/1999 kumoamisesta 11.9.2013 annettu Euroopan parlamentin ja neuvoston asetus (EU, Euratom) N:o 883/2013 (EUVL 2013, L 248, s. 1).

(2) Euroopan parlamentin, neuvoston ja komission asiakirjojen saamisesta yleisön tutustuttavaksi 30.5.2001 annettu Europan parlamentin ja neuvoston asetus (EY) N:o 1049/2001 (EYVL 2001, L 145, s. 43).